इस युद्ध में नवाब द्वरा भर्ती किए गए सैनिकों, बाँदा में रुके हुए अंग्रेजी फ़ौज के विद्रोही सैनिकों और आरा तथा दानापुर बिहार से आए सनिकों ने भाग लिया था। रणजोर दउआ को जब नवाब के सामने पेश किया गया तो बाँदा के विद्रोही सैनिकों ने नवाब से दउआ के बदले में तीन लाख रु० की मांग की। अलीबहादुर ने इसमें असमर्थता जताई। इस पर इन सैनिकों ने गौरिहार के जागीरदार से कहा कि वे दउआ को ले लें और बदले में इनाम के तौर पर दो लाख रु० दें। इस पर गौरिहार के जमिदाए ने कहा कि वे नवाब अलीबहादुर को पकड़ लावें और अंग्रेजों के हवाले कर दें तो वह उनको पांच लाख रु० देंगे। इस पर ये सैनिक बहुत नाराज हो गए और उन्होंने मौका देख कर एक दिन गौरिहार जमीदार का बाँदा स्थित महल को लुट लिया। महल की बहुमूल्य वस्तुए,रुपए, कीमती फर्नीचर आदि जला डाला। दउआ को नवाब को सौंप दिया। अब उन्होंने नवाब से कहा कि वे चालीस हजार रु० ही दे दें। नवाब जब चालीस हजार पर भी तैयार नही हुए तो उन्होंने कहा कि दउआ को उनको लौटा दिया जाय और जो दो तोपे निम्नीपार की लड़ाई में अजयगढ़ वालो की छिनी गईं है वे भी उनको दीं जाय यदि यह बात नही मानी जाती है तो वे नवाब के महल और बाँदा को लुट लेंगे। मगर नवाब को कुँवरसिंह और उनकी फ़ौज का सहारा था अतः उसने एक भी बात नही मानी। बात कुछ और बढती इसके पहले ही नवाब ने बवाल की जड़ को ही काट देना ठीक समझा। अलीबहादुर के इशारे पर उनके समर्थक इमामबख्श ने दउआ को फांसी पर चढ़ा कर इस किससे को ही खत्म कर दिया। रणजोर दउआ का आतंक समाप्त होने पर नवाब ने चैन की साँस ली। फौजियों ने दोनों तोपें अपने अधिकार में ले लीं।